《赠别蔡武子被诬得释赴泉州录参》
宋代·杨时

君不见马伏波，后车薏苡珠玑多。
又不见章台秦璧非有疵，相如谬使秦人疑。
匡章不孝通国非，世无孟子知者谁。
惜君高材兼众美，完德从来速招毁。
含沙怒欲阴中之，刚引泾流污清泚。
轻云卷尽天日明，容光窍穴无潜形。
刮磨玉莹冰雪凝，楚人谩费涂丹青。
齐庭有鸟久不鸣，会须一举天衢亨。
北溟欻起风雷惊，修鳞巨鬣随波轻，
不须回首顾潜鲸。好乘扶摇九万里，
奋迅六翮飞南溟。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。